รื้อที่ดินรถไฟฟ้ากินพื้นที่473ไร่ พัฒนาหารายได้
&#8220;วิรุฬ&#8221; ฟุ้งรื้อที่ดินการรถไฟฟ้าฯ 473 ไร่ พัฒนาเชิงพาณิชย์หารายได้ เล็งเปิดทางเอกชนเข้าประมูล
15 มิ.ย. 2555

“วิรุฬ” ฟุ้งรื้อที่ดินการรถไฟฟ้าฯ 473 ไร่ พัฒนาเชิงพาณิชย์หารายได้ เล็งเปิดทางเอกชนเข้าประมูล
นายวิรุฬ เตชะไพบูลย์ รมช.คลัง ซึ่งกำกับดูแลกรมธนารักษ์ เปิดเผยว่า ขณะนี้ยังอยู่ระหว่างการศึกษาข้อมูลเกี่ยวกับการพัฒนาที่ราชพัสดุของกรมธนารักษ์ที่อยู่ในพื้นที่ต่างๆ ของการรถไฟฟ้าขนส่งมวลชนแห่งประเทศไทย (รฟม.) จำนวน 473 ไร่ เพื่อให้เกิดประโยชน์ในเชิงพาณิชย์ โดยเรื่องดังกล่าวต้องมีการประสานงานร่วมกันระหว่างกรมธนารักษ์และกระทรวงคมนาคม เพื่อให้การดำเนินการมีประสิทธิภาพสูงสุด
“ตอนนี้ยังดูอยู่ว่าจะใช้วิธีใดในการบริหารจัดการพื้นที่ เช่น กรมธนารักษ์จะเป็นผู้รับผิดชอบในการบริหาร แล้วให้กระทรวงคมนาคมดูแลเรื่องการเดินรถไฟฟ้า หรือเปิดให้เอกชนที่สนใจเข้ามาประมูลเพื่อบริหารจัดการพื้นที่ในเชิงพาณิชย์ ซึ่งเรื่องคงต้องศึกษาอย่างรอบคอบและต้องคุยกันระหว่างหน่วยงานที่เกี่ยวข้องด้วย” นายวิรุฬ กล่าว
นายวิรุฬ กล่าวอีกว่า ในระหว่างนี้กรมธนารักษ์คงต้องศึกษารายละเอียด โดยต้องวางแนวทางว่าจะพัฒนาในส่วนใดก่อน และพัฒนาอย่างไร แต่โดยรวมจะต้องเป็นการพัฒนาในลักษณะบูรณาการควบคู่กันไปกับการบริหารการเดินรถ อาจไม่ใช่เพียงการขนย้ายคนหรือสิ่งของออกจากพื้นที่เพียงอย่างเดียว หากจะมีการพัฒนาพื้นที่ในเชิงพาณิชย์ก็จะต้องดูสภาพแวดล้อมรอบข้างด้วยว่าเหมาะสมหรือไม่
ทั้งนี้ หากมีข้อสรุปในเบื้องต้น จะมีการหารือกับนายกิตติรัตน์ ณ ระนอง รองนายกรัฐมนตรี และ รมว.คลัง อีกครั้งถึงแนวทางดังกล่าว ก่อนจะมีการหารือกับกระทรวงคมนาคมต่อไป 
อย่างไรก็ดี เมื่อวันที่ 14 มิ.ย. 2555 นายวิรุฬ ได้ร่วมแถลงข่าวการจัดงาน “เงินตราคู่แผ่นดิน นวมินทร์องค์ราชัน” ณ กรมธนารักษ์ โดยงานดังกล่าวมีวัตถุประสงค์หลักเพื่อเฉลิมพระเกียรติพระบาทสมเด็จพระเจ้าอยู่หัวเนื่องในพระราชพิธีมหามงคลเฉลิมพระชนมพรรษา 7 รอบ 5 ธันวาคม 2554 ทั้งนี้ งานดังกล่าวกำหนดจัดขึ้นในวันที่ 28 มิถุนายนนี้ เวลา 13.00-15.30 น. ณ ตึกสันติไมตรี ทำเนียบรัฐบาล โดยมีนางสาวยิ่งลักษณ์ ชินวัตร นายกรัฐมนตรี เป็นประธาน